ଭୁବନେଶ୍ୱର, ଅଗଷ୍ଟ ୮ (ଲୋକାଲ ୱାୟାର) : ଭାରତର ପ୍ରଥମ ମାନବ ଚାଳିତ ମହାକାଶ ମିଶନ୍ 'ଗଗନୟାନ' ପାଇଁ ଓଡ଼ିଆ ପୁଅ ୱିଙ୍ଗସ୍ କମାଣ୍ଡର ନିଖିଲ ରଥ ଋଷରେ ତାଙ୍କ ପ୍ରଥମ ପର୍ଯ୍ୟାୟ ପ୍ରଶିକ୍ଷଣ ଶେଷ କରିଛନ୍ତି ।
'ଗଗନୟାନ' ମିଶନ ପାଇଁ ମନୋନୀତ ଭାରତର ୪ ପାଇଲଟ ଉତ୍ତମ ପ୍ରଶିକ୍ଷଣ ନେଉଛନ୍ତି ବୋଲି ଋଷ ମହାକାଶ ଗବେଷଣା ସଂସ୍ଥା କହିଛି ।
ଭାରତୀୟ ପାଇଲଟ୍ ଜେନେରାଲ ସ୍ପେସ୍ ଟ୍ରେନିଙ୍ଗ୍ ପ୍ରୋଗାମ୍ ଓ ସୋୟୁଜ୍ ଏମ୍ଏସ୍ କ୍ରିଉଡ୍ ସ୍ପେସ୍କ୍ରାଫ୍ଟ ସିଷ୍ଟମର ପ୍ରଶିକ୍ଷଣ ନେଇଛନ୍ତି ।
ମହାକାଶ ଯିବା ପାଇଁ ଭାରତୀୟ ପାଇଲଟ୍ଙ୍କୁ ଟ୍ରେନିଂ ଦେବା ପାଇଁ ଇସ୍ରୋ ୨୦୧୯ରେ ଋଷ ସହିତ ରାଜିରାମା ସ୍ୱାକ୍ଷରିତ କରିଥିଲା । ୨୦୨୦ ଫେବ୍ରୁଆରୀରୁ ଭାରତୀୟ ପାଇଲଟ୍ମାନେ ଋଷରେ ପ୍ରଶିକ୍ଷଣ ନେଉଛନ୍ତି ।
ପ୍ରଶିକ୍ଷଣ ନେଉଥିବା ୪ ପାଇଲଟ୍ଙ୍କ ମଧ୍ୟରେ ଓଡ଼ିଆ ପୁଅ ନିଖିଲ ଅଛନ୍ତି । ତାଙ୍କର ଏହି ସଫଳତା ପାଇଁ ରାଜ୍ୟପାଳ ପ୍ରଫେସର ଗଣେଶୀ ଲାଲ ନିଖିଲଙ୍କୁ ଟ୍ୱିଟ୍ କରି ଅଭିନନ୍ଦନ ଓ ଶୁଭେଚ୍ଛା ଜଣାଇଛନ୍ତି ।
ନିଖିଲ ବଲାଙ୍ଗିର ସହର ସୁଦପଡ଼ା ବାସିନ୍ଦା ଆଶୋକ ରଥ ଓ କୁସୁମ ରଥଙ୍କ ଏକମାତ୍ର ପୁଅ । ତାଙ୍କ ବାପା ଜଣେ ଆଇନଜୀବୀ ତଥା ରାଜନେତା ଓ ମା' ମହିଳା କମିଶନର ଅଛନ୍ତି ।
ନିଖିଲ ବଲାଙ୍ଗିର କେନ୍ଦ୍ରୀୟ ବିଦ୍ୟାଳୟ, ଦିଲ୍ଳୀ ସ୍ଥିତ ପବ୍ଲିକ୍ ସ୍କୁଲ, ହିନ୍ଦୁ କଲେଜରେ ଶିକ୍ଷା ଗ୍ରହଣ କରିବା ପରେ ୨୦୦୩ରେ ନ୍ୟାଶନାଲ ଡିଫେନ୍ସ ଏକାଡେମିରେ ଭର୍ତ୍ତି ହୋଇଥିଲେ ।
'ଗଗନୟାନ' ମିଶନ ସମ୍ପର୍କରେ ପ୍ରଥମେ ୨୦୧୮ ମସିହାରେ ସ୍ୱାଧିନତା ଦିବସରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଘୋଷଣା କରିଥିଲେ ।
ଇସ୍ରୋର ୧୦ ହଜାର କୋଟି ଟଙ୍କା ଖର୍ଚ୍ଚର ଏହି ମିଶନରେ ୨୦୨୧ ସୁଦ୍ଧା ମହାକାଶଚାରୀଙ୍କ ସହ ମହାକାଶ ଯାନ ଉତକ୍ଷେପଣର ଲକ୍ଷ୍ୟ ରହିଛି ।
୨୦୨୨ରେ ଏହି ମିଶନ ସଫଳ ହେଲେ ଭାରତ ଚତୁର୍ଥ ଦେଶ ହେବ ଯିଏ ମହାକାଶକୁ ନିଜ ମହାକାଶଚାରୀ ପଠାଇବ । ପୂର୍ବରୁ ଆମେରିକା,ଚୀନ୍ ଓ ଋଷ ମହାକାଶକୁ ନିଜ ମହାକାଶଚାରୀଙ୍କୁ ପଠାଇଛନ୍ତି ।
